የኢትዮጵያ አየር መንገድ 10 ተጨማሪ ኤ 350 ኤር ባስ አውሮፕላኖችን ሊገዛ ነው
አየር መንገዱ ባለፈው ሰኔ 2008 ዓ.ም ኤ 350 ዘመናዊ ኤርባስ አውሮፕላኖችን በመረከብና ሥራ ላይ በማዋል በአፍሪካ ከሚገኙ አየር መንገዶች የመጀመሪያው መሆን ችሏል።አዲስ የሚመጡት አውሮፕላኖች በአይነታቸው ዘመናዊ ሲሆኑ በ2025 እደርስበታለሁ ላለው እቅድ ትልቅ ፋይዳ እንዳላቸው አየር መንገዱ አስታውቋል ።አውሮፕላኖቹ በቢዝነስ ክፍል 30 ሰዎች፣ በኢኮኖሚ ክፍል ደግሞ 313 መንገደኞችን መያዝ የሚችሉ ሲሆን÷ የመንገደኞችን ምቾትና ደህንነት የሚያረጋግጡ መሆናቸው ነው አየር መንገዱ በመግለጫው የጠቆመው።የአየር መንገዱ ዋና ሥራ አስፈጻሚ አቶ ተወልደ ገብረማርያም እንደገለጹት÷ ለመንገደኞች ዘመናዊና ምቹ የበረራ አገልግሎት ለመስጠት አየር መንገዱ የ15 ዓመታት ዕቅድ ተግባራዊ እያደረገ ነው።  “አሁን የታዘዙት 10 ተጨማሪ አውሮፕላኖች የዕቅዱ አካል ናቸው'' ያሉት አቶ ተወልደ ÷መሰል ዘመናዊ አውሮፕላኖችን በመግዛት ኢትዮጵያንና አፍሪካን ከቀሪው ዓለም ጋር የማገናኘቱ ተግባር እንደሚቀጥል አረጋግጠዋል። የኢትዮጵያ አየር መንገድ በደቡብ አፍሪካ ጆሃንስበርግ በተካሄደው 26ኛው ዓመታዊ የአፍሪካ አየር መንገድ የፋይናንስ ጉባኤና ኤግዚቢሽን ላይ የ2017 “ምርጥ የአፍሪካ አየር መንገድ” በመባል በአፍሪካ አቪዬሽን ባለስልጣን መሸለሙ ይታወሳል።(ኢዜአ) 